Derek Prince' Teenistus
Kes hootseb orbude ja lesknaiste eest
Osa 2/3
Peate mõistma selle tausta. Kuningas Nebukadnetsar nägi
kohutavat unenägu, kus ta nägi, et puu raiuti maha ja ainult känd jäeti
maasse. Ta läks oma sõbra ja nõuandja Taanieli juurde ja Taaniel ütles:
"Kuningas Nebukadnetsar, sina oled see puu! Kui sa ei muutu, siis
raiutakse sind maha." Seejärel andis Taaniel kuningale väga lihtsat nõu.
"Kuidas võiksid ära hoida seda õnnetust, mis on tulemas?" Tn 4:24
"Seepärast, oh kuningas, lase enesele meeldida mu nõu: vabasta ennast
oma pattudest õigluse läbi.." See on meeleparandus. See ei ole
mingi aeglane protsess. See on patu lõpetamine ja selle asendamine
õigsusega. See on meeleparandus. Siis ta ütleb: "Oma ülekohtutegudest
viletsate peale halastades." Kuidas oleks Nebukadnetsar saanud
oma edu pikendada? Halastades vaeste peale. Ta ei teinud seda.
Puu raiuti maha ja ta pidi kannatama kohtumõistmist, mida unenäos nägi.
Kas see võib kehtida ka tänapäevase Ameerika kohta, et saame edasi lükata
või kõrvale jätta Jumala kohtu- mõistmise õigsuse ja
vaestele halastamise läbi? Pealegi oleme ju jõukas maa.
Võime üksikisikutena lubada endale olla helded. Tänan Jumalat, ja pean
ütlema, et ameeriklased on olnud väga helded mu vastu.
Ma ei räägi mingi vajaduse või soovi või kaebuse tõttu, kuid tunnen
hoolt, et Ameerika liigub kohtu- mõistmise ja õnnetuse suunas ja
on ainult üks viis, kuidas seda ära hoida ja see on nii, nagu Taaniel
Nebukadnetsarile ütles: "Lõpetada patt õigsuse läbi. Täielik muutumine
patust õigsusesse, pimedusest valgusesse ja halastades vaeste peale."
Oled sa kunagi mõelnud sellele, et võiksime niimoodi ära hoida või
edasi lükata Jumala kohtumõistmise Ameerika üle? Mitte mingi
poliitiline asutus, vaid meie - Jeesus Kristuse Kogudus -
halastades vaeste peale. Räägin lõpus lühidalt oma isiklikust
kogemusest ja siis võite minuga argumenteerida, kui soovite.
Lähme edasi Uue Testamendi juurde. UT juures on nii tähelepanuväärne
see, et Jumala õigsus ei ole sugugi muutunud. Ta ootab täpselt sama
kristlastelt, mida Ta ootas ka esiisadelt, inimestelt, kes olid
Moosese seaduse all, inimestelt, kellest rääkisid prohvetid.
Teate loomulikult, et Jumal saatis eelkäija enne Jeesust -
Ristija Johannese - teed valmistama. Ja see sõnum, mis valmistas teed,
oli meeleparanduse sõnum - lühidalt "Parandage meelt!"
Loeme Lk 3:9-11, need on Ristija Johannese sõnad oma aja rahvale:
"Kirves on juba pandud puude juurte külge. Iga puu nüüd, mis ei kanna
head vilja, raiutakse maha ja visatakse tulle."
Kas sa näed, et ei piisa sellest, kui sa ei kanna halba vilja.
Jumal ootab head vilja. Viljatu puu raiutakse maha samamoodi, kui
puu, mis kannab halba vilja. Jumal aktsepteerib ainult ühte sorti puud -
seda, mis kannab head vilja. Johannes ütles: "Kirves on juba
pandud puude juurte külge.." Kas teate, mida tähendab 'radikaalne'?
See tuleb ladinakeelsest sõnast 'radic', mis tähendab 'juurt'.
Seega 'radikaalne' on miski, mis on seotud juurega, ja Ristija Johannese
sõnum oli radikaalne. Ta ütles, et peate maha raiuma juure.
Peate hävitama selle puu, mis ei kanna head vilja. Mina usun, et
kristlus on radikaalne religioon. Kõik, mis ei ole radikaalne,
ei ole kristlus. Mul oli võimalus teenida inimesi, kellest sai hiljem
grupp "Jeesuse rahvas" (Jesus People) 60ndatel. Tegelikult kui minu ajal
oleksid olnud hipid, siis oleksin ka hipi, kuid siis ei olnud, seega
pidin täiesti üksi hipi olema. Kuid võisin samastuda nendega,
mõistsin neid. Nad protestisid. Neid ei rahuldanud ühiskonna olukord.
Nad ei teadnud, kuidas seda väljendada või mida teha, kuid
nad ei tahtnud lihtsalt samastuda selle sekulaarse kultuuriga, mis oli
nii materjalistlik. Enamustes noortes on igatsus millegi õige järele.
Kogesin seda õpilase ja professorina Cambridge's. Olin hipi enne
hipide aega. Ei osanud end leida, šokeerisin ja üllatasin mõningaid
inimesi, öeldes neile, et võin ruletiga varanduse teenida.
Mul olid mõned sõbrad kaasas ja ma esindasin neid. Nad maksid mulle,
et sõidaksin Lõuna-Prantsusmaale, Cannes'i ja Monte Carlos'sse ja
olin seal mitu nädalat. Monte Carlos on tavaliselt päris soe, seega
kandsin sandaale, mitte kingi. Ja mingil kummalisel põhjusel värvisin
oma varbaküüned punaseks. Paljud ei suuda seda uskuda, aga nii ma tegin.
Olen küsinud endalt, miks ma seda tegin. Siis mõtlen noorele blondile
naisele, kes värvib oma juuksed siniseks. Mul pole midagi selle vastu,
kui talle meeldib nii. Kuid miks ma värvisin oma varbaküüned punaseks
ja miks ta värvib oma juuksed siniseks? See on protest,
hääleta protest. Ütleme, et ühiskonnas on midagi radikaalselt valesti.
Me ei taha sellega samastuda. Tahame midagi teistsugust.
Sellepärast toimus 60-ndate põlvkonnas Jumala liikumine,
kuna nad olid radikaalsed. Ütlesin hiljem sõpradele,
kui nad olid kristlaseks saanud, et nad ei ole radikaalsed.
Olite palju radikaalsemad siis, kui olite hipid.
Hipina istuksite autosse ja sõidaksite planeerimatult Alaskale.
Nüüd peab teil olema sõit makstud ja info,
et kus motellis peatute. Mul on niivõrd head sõbrad, mõned neist on täna siin.
Nad mäletavad mind neilt päevilt. Ja ma mõistsin neid.
Ma ei elanud nendega sama eluviisi, kuid mul oli sama põhiprobleem -
rahulolematus hetkeolukorraga. Peab olema midagi paremat.
Sain neist aru ja usun, et nad on kõige viljakam maa evangeeliumile,
sest kui tuled nende juurde radikaalse sõnumiga,
siis nad vastavad sellele. 60-ndatel oli nende loosung:
"Räägi nii, nagu asjad on!" Milline jutlustaja oskaks midagi
enamat tahta? Räägi nii, nagu asjad on - räägime siis nii, nagu asjad on!
See on üks põhjus, miks Jumal on õnnistanud John'i,
ta räägib nii, nagu asjad on. See on üks põhjus, miks Jumal on
mind õnnistanud - ma räägin nii, nagu asjad on. Mind ei huvita
religiooniga mängimine. Mul oli piisavalt religiooni enne, kui sain
kristlaseks. Põhikoolis 10 aastat ja Eton'is, käisime iga päev kabelis.
Päris palju kabeliskäimist. Kui läksin Cambridgei,
ütlesin, et Jumal tänatud, sellega on nüüd kõik. Nüüd võin päris elu
alustada. Tegin igasuguseid asju, mis ei olnud päris elu, kuid
minu sees oli üks karje: "Palun näidake meile midagi ehtsat,
midagi, mis toimib. Ärge lihtsalt õpetage meile keelt, ärge andke
meile lihtsalt religiooni. Oleme väsinud sellest.
Ja praegu on terve põlvkond, kes ütleb sama asja tänapäeval.
Tänu Jumalale nende eest. See on kõige viljakam maa evangeeliumile.
Kuid pead võtma radikaalse sõnumi ja elama radikaalset elu. Aamen.
Hästi, ütlesite: "Aamen". Ristija Johannes ütleb nii:
"Kirves on juba pandud puude juurte külge. Iga puu nüüd, mis ei kanna
head vilja, raiutakse maha ja visatakse tulle." Rahvahulgad küsisid
Johanneselt: "Mis meil siis tuleb teha?" Need ei olnud maksukogujad
ega prostituudid, see oli rahvas: "Mis meil siis tuleb teha?"
Ja ta vastus oli väga lihtne, väga praktiline: "Aga tema kostis:
'Kellel on kaks särki, jagagu sellele, kellel ei ole, ning
kellel on toitu, tehku niisamuti!'" See on õigsus. Õigsus, mis
tuleb Jumalalt usu läbi. See on Uue Testamendi sõnum-meeleparandus.
See tähendab võtta seda, mis sul on ja jagada sellega, kel ei ole -
väga lihtne! Sa ei pea olema teoloog, et seda mõista.
Probleem ongi selles, et see on liiga lihtne. Kas pole nii?
Võite ise otsustada. Vaatame Lk 14:12-14.
See on pärast seda, kui Jeesus kutsuti variseri majja, kuid ta
mõtleb seda laiemalt. Lk 14:12-14: "Aga sellele, kes ta oli kutsunud,
ütles Jeesus: "Kui sa teed lõuna- või õhtusöömaaja, siis ära kutsu
oma sõpru ega oma vendi, ega oma sugulasi ega rikkaid naabreid, et
nemadki sind vastu kutsuks enda poole ja sellest tuleks sulle tasu,
vaid kui sa teed võõruspeo, siis kutsu vaeseid, küürakaid, jalutuid,
pimedaid." Kas sa teed seda? Kas mina teen seda? Kas Jeesus mõtleb
seda tõsiselt? Siis ta ütleb: "Siis oled sa õnnis, sest neil
ei ole millegagi sulle tasuda, vaid see tasutakse sulle õigete
ülestõusmisel." Tehes midagi, millest meile tasutakse nüüd,
selle eest ei saa me midagi ülestõusmisel. Misiganes teeme praegu,
mille eest ei tasuta praegu, tasutakse meile igavikulises valuutas
õigete ülestõusmisel. Kui valmistusin koosolekuks,
tahtsin soovitada teile midagi. Pea väikest päevikut nädal aega ja
kirjuta sinna mitu tundi teed tööd, mille eest sulle tasutakse õigete
ülestõusmisel. Näete, mis ma mõtlen? Enamuste asjade eest tasutakse
sulle praegu. Seega selle eest ei tasuta sulle õigete ülestõusmisel.
Misiganes head sa teed praegu, mille eest ei maksta praegu, tasutakse
sulle - tänu Jumalale - igavikulises valuutas õigete ülestõusmisel.
Mäletan, kui olin sõdurina Sudaanis, Põhja-Sudaanis, mis on täiesti
moslemiala. Britid, kes olid seal võimul tol ajal, ei lubanud misjonäre
sinna, kuna ei tahetud probleeme moslemitega. Aga ma ei olnud misjonär.
Olin sõdur ja mind määrati kohta nimega Jebate Punase mere mägedes -
väike haigla Itaalia sõjavangide jaoks. Mind pandi vastutama kohaliku
tööjõu eest haiglas, Sudaani tööjõu. Seega seal oli ametikoht, mida
araablased kutsusid 'raiese' - töödejuhataja ja tema andis mulle
igal hommikul aru. Nii et saime tuttavamaks, kuid meil ei olnud
mingit vaimset kontakti. Ühel päeval avastasin, et ta usub Saatanasse -
'Shitan' araabia keeles. Ütlesin talle, et usun ka Saatana olemasolusse.
See oli meile nö. puutepunktiks. Uskusime
Saatana olemasolusse. Olime loonud kontakti.
Ühel päeval jäi ta kontorisse hiljaks. Kui ta kohale jõudis,
oli tal jalg seotud ja ta lonkas. Ta ütles: "Mu jala peal on haavand.
Pidin käima kliinikus seda sidumas." Ma polnud kunagi näinud
kedagi haigete eest palvetamas sel ajal, kuid teadsin, et see on Uues
Testamendis. Küsisin: "Tahad, ma palvetan su eest?"
- "Jah, muidugi." Kohtlesin teda rohkem nagu pommi,
mis võib plahvatada. Ei läinud liiga lähedale. Hoidsin piisavalt
eemale, kuid panin käed ta peale ja palvetasin ta eest.
Nädal hiljem, tuli ta ja küsis: "Kas tahad mu jalga näha?"
Nõustusin. Ta ütles, et see on terve. Olin peaaegu üllatunud,
ausalt öeldes. Siis saime sõpradeks. Ma võtsin UT King James'i tõlke ja
ja lugesin talle ette, tõlkides selle sõduri inglise keelde, sest
ta sai inglise keelest aru. Ta ei kirjutanud ega lugenud, kuid ta
oskas hästi sellist inglise keelt, mida sõdurid kasutasid, ja see
ei olnud King James'i inglise keel. Seega tõlkisin talle loetut.
Meist said päris head sõbrad. Siis tahtis ta mulle õpetada, kuidas
kaamli seljas sõita. Ütlesin, hästi. Ta siis õpetas ja ütlen teile midagi
kaamli kohta. Ma ei tea, kas oled kunagi sõitnud kaamliga, kuid
kui üks osa kaamlist on üleval, siis teine osa on alati all - kaamel
ei ole mitte kunagi täiesti ühe- tasaselt. Igaljuhul, läbisin testi.
Mina vastutasin ressursside eest, võisin teha, mis tahtsin nendega.
Ütlesin, et läheks õige piknikule kõrbesse ja sõidame kaamlitega.
Ja sõitsimegi kaamlitega välja, jõudsime ühe mäekünkani, kust voolas
alla sogase veega oja. Võtsime oma toidu välja, kuid meil polnud juua.
Siis ta vaatas mulle otsa ja ütles, et meie, sudaanlased, joome seda
vett, kuid teie, valged, ei joo seda. Ütlesin, et kui meil muud ei ole,
siis olen nõus seda jooma. Ta uuris, miks olen teistsugune, kui
teised valged. Ütlesin talle: "Jeesus ütles, et kui joon midagi
surmavat Tema nimel, siis ei tee see mulle kahju." Nii et jõin vett
ja see avaldas talle muljet. Juhtumisi oli meie Piibli lugemise
koht Jh 3:16, sellest, kuidas sündida uuesti. Tõlkisin seda sõduri
inglise keelde ja teda hakkas see aina rohkem huvitama.
Kui olime kaamlitega tagasiteel, küsisin talt: "Kas sa tahaksid
uuesti sündida?" Ta ütles: "Jah." Pean ütlema, mul ei olnud mingit
nõustamiskogemust, seega ütlesin, et täna õhtul sina mine oma hütti ja
mina lähen baasi ja päikeseloojangu ajal palud sina, et sünniksid uuesti
ja mina palvetan sinu eest. Ta ütles: "Hästi." ja läks.
Järgmisel hommikul küsisin: "Palvetasid?" - "Jah."
"Kas midagi juhtus?" - "Ei." Peaaegu pettusin juba,
kuid Püha Vaim sosistas: "Ta on moslem." Teadsin sel ajal
väga vähe moslemitest. Küsisin: "Kas palvetasid Jeesuse nimel?" - "Ei."
Ütlesin: "Kui tahad uuesti sündida, pead paluma Jeesuse nimel. Oled nõus?"
- "Jah". Siis ütlesin: "Täna õhtul mine sina oma hütti ja mina omasse."
Järgmisel hommikul vaatasin teda ja ütlesin: "Sul on see käes!"
Kogu ta nägu oli muutunud ja kõik seal haiglas märkasid seda.
- "Mis see tähendab?" Ütlesin: "Las ma räägin sulle." Haigla ülem
kutsus mind enda juurde ja küsis: "Mis su sõbra Allie'ga juhtunud on?"
Ütlesin:"Ta sai päästetud." - "Mis see tähendab?" Ütlesin: "Las ma
räägin sulle." See oli tõesti dramaatiline muutumine.
Miks ma sellest üldse rääkima hakkasin, pidi mingi põhjus olema.
Lähme tagasi Lk 14:13: "Kui sa teed võõruspeo, siis kutsu
vaeseid, küürakaid, jalutuid, pimedaid, siis oled sa õnnis, sest
neil ei ole millegagi sulle tasuda." Usun ise, et kui pean lõpuni vastu,
siis tasutakse mulle igavikulises valuutas, mis tegin sellele
araabia "raiese'le". Lähme edasi UT, Mt 25.
Siin on lammaste ja sikkude rahvad. Mt 25, viimane kolmest tähendamis-
sõnast siin peatükis. Salm 31: "Aga kui Inimese Poeg tuleb oma
kirkuses ja kõik inglid temaga, siis ta istub oma kirkuse troonile."
Peate minema korraks tagasi Joel 4:1-2, sest see on VT alus
Uuele Testamendile. Joel 4:1,2 "Jah, vaata, neil päevil ja sel ajal,
kui ma pööran Juuda ja Jeruusalemma vangipõlve." See viitab selgelt
Iisraeli riigi taastamise ajale. "Kogun ma kõik paganad ja viin nad
alla Joosafati orgu;" Joosafat tähendab "Issand mõistab kohut".
"seal käin ma nendega kohut oma rahva ja oma pärisosa, Iisraeli pärast,
sest, et nad on ta pillutanud paganate sekka ja on jaotanud minu maa."
See on väga tõsine mõte. Kui Jeesus tuleb, siis ta mõistab kohut
rahvaste üle, selle eest, kuidas nad on kohelnud Tema vendi, juudi rahvast
ja selle üle, et nad on jaotanud maa, mida Tema kutsub "Oma maaks".
Sellega peame arvestama rahvastena, peamiselt britid, kuid ka teised.
1919. a I Maailmasõja lõpus anti Suurbritanniale mandaat valitseda
tolleaegse Palestiina üle ja teha sellest rahvuslik kodu juutidele.
1922. a andis Winston Churchill ühe briti pliiatsitõmbega ära 75%
sellest territooriumist Araabia riigile, kus ükski juut elada ei tohi.
Tänapäeval kutsutakse seda rahvast Jordaaniaks. II Maailmasõja lõpus
hääletas ÜRO osa üle, mis järel oli, u 25% kogu maast ja nad pakkusid
Iisraelile või juutidele sellest u 12%. See oli kõik, kogu pärandist.
Mis on korrektne poliitiline väljend maa jagamise kohta? Eraldamine.
Jumal mõistab kohut rahvaste üle, kes on jaotanud maa, mida Tema kutsub
"Oma maaks". See on eelkõige Tema maa, seejärel Iisraeli maa, kuna
Jumal andis selle Iisraelile igavese lepinguga. Tagasi Mt 25 juurde.
Kui Jeesus tuleb, siis mõistab ta rahvaste üle kohut selle järgi,
kuidas nad on kohelnud Tema õdesid ja vendi. See on väga tõsine mõte.
Ta jagab nad kahte gruppi. Salm 32: "Ja ta ette kogutakse kõik rahvad
ja ta eraldab nad üksteisest, otsekui karjane eraldab lambad sikkudest.
Ja ta seab lambad oma paremale käele, sikud aga vasakule käele.
Siis ütleb kuningas oma paremal käel olijatele: "Tulge siia, minu Isa
õnnistatud, pärige kuningriik, mis teile on valmistatud maailma
rajamisest peale! Sest mul oli nälg ja te andsite mulle süüa,
mul oli janu ja te andsite mulle juua, ma olin kodutu ja te võtsite mu
vastu, ma olin alasti ja te riietasite mind, ma olin haige ja
te tulite mind vaatama, ma olin vangis ja te tulite mu juurde."
Kas panete tähele, et see on kõik väga praktiline, see ei ole religioosne.
Siis vastavad õiged talle: "Issand, millal me nägime sind näljasena ja
toitsime sind, või janusena ja jootsime sind? Millal me nägime sind
kodutuna ja võtsime su vastu, või alasti ja riietasime sind?
Millal me nägime sind haigena või vangis ja tulime su juurde?"
Ja kuningas vastab neile: "Tõesti, ma ütlen teile, mida te iganes olete
teinud kellele tahes mu kõige pisematest vendadest,
seda te olete teinud mulle." See on väga tõsine mõte, seoses
juudi rahva tagasitulekuga oma maale. Mis teeme neile, seda oleksime
nagu teinud Jeesusele. Ta jätkab: "Siis ta ütleb vasakul käel olijatele:
"Minge ära minu juurest, te äraneetud, igavesse tulle, mis on
valmistatud kuradile ja tema inglitele!" Pane tähele,
igavene tuli ei ole mõeldud inimeste jaoks. Kuradil ja ta inglitel
ei ole mingit valikut, nad peavad minema. Inimesed lähevad ainult siis,
kui keelduvad Jumala halastusest. Siis ütleb Jeesus:
"Sest mul oli nälg ja te ei andnud mulle süüa, mul oli janu ja
te ei andnud mulle juua, ma olin kodutu ja te ei võtnud mind vastu,
ma olin alasti ja te ei riietanud mind, ma olin haige ja vangis ja
te ei tulnud mind vaatama." Siis vastavad ka need: "Issand, millal me
nägime sind näljasena või janusena või kodutuna või alasti või haigena
või vangis ja ei ole sind teeninud?" Siis ta vastab neile: "Tõesti,
ma ütlen teile, mida te iganes olete jätnud tegemata kellele tahes mu
kõige pisematest vendadest, seda te olete jätnud tegemata minulegi."
Ja need lähevad igavesse karistusse, õiged aga igavesse ellu."
Arvan, et salmis 41 on Jumala kõige kohutavamad sõnad kirjas,
mis ta ütles sikkude rahvastele: "Minge ära minu juurest, te äraneetud,
igavesse tulle, mis on valmistatud kuradile ja tema inglitele!"
Ma ei oska ette kujutada kohutavamaid sõnu, mis kunagi ühelegi inimesele
on öeldud: "Minge ära minu juurest, te äraneetud, igavesse tulle.."
Ja sa küsid: "Vend Prince, mis nad tegid?" Vastan sulle kahe sõnaga:
"Mitte midagi." Sa ei pea tegema mitte midagi. Jeesus otsib puid,
mis kannavad head vilja. Iga puu, mis kannab halba vilja või ei kanna
üldse vilja, raiutakse maha ja visatakse tulle.
Näete, alates Iiobist Jeesuseni, see õigsus, mis tuleb Jumalalt
usu läbi, on täiesti praktiline. See pole sentimentaalne ega religioosne.
See on nö 'kahe jalaga maa peal'. Täida abivajaja vajadusi,
aita abitut, kutsu sisse lesknaine, hoolitse orbude eest.
See on Jumala sõnum Iiobist alates lõpuni välja. See ei ole muutunud.
Jumal ei ole äkitselt meelt muutnud selle suhtes, mida Ta ootab.
Muutunud on see, kuidas arvame end õigeks saavat.
Õigsuses endas ei ole toimunud mingit muutust.
Võtan veel paar minutit, Jk 1:27: "Jumala ja Isa silmis puhas ja
laitmatu jumalateenistus.." Siin on kaks asja: pääste ja
jumalateenistus (religioon). Pääste on see, mis Jumal annab meile.
Jumalateenistus (religioon) on see, mis Jumal meilt vastu ootab.
"Jumala ja Isa silmis puhas ja laitmatu jumalateenistus on käia
vaatamas vaeslapsi ja lesknaisi nende viletsuses ja hoida ennast
maailma poolt määrimata." Näete, see ei ole muutunud.
See on täpselt nagu Iiobiga - "hoolitseda vaeslaste ja
lesknaiste eest ja hoida ennast maailma poolt määrimata."
Hea nelipühilasena, ja olen olnud nelipühilane kauem, kui paljud teist
elanud, olen kuulnud palju jutlusi sellest, kuidas hoida end maailma
poolt määrimata. Kas pole nii? See on üks peamine teema.
Kuid teate, ma ei ole kuulnud mitte ühtegi jutlust orbude ja lesknaiste
eest hoolitsemisest, mitte ühtegi. Ainult need, mida ise jutlustan.
Kas ei ole suur vahe meie õigsuse arusaama ja selle vahel,
mis Piibel räägib? Ja see, mis Piibel räägib, on nii lihtne,
täiesti kahe jalaga maa peal. Seda pole võimalik valesti mõista.
Sinna ei mahu ükski keeruline teoloogiline selgitus.
Tõlge: Riina Karik